62021TJ0530_RES
Υπόθεση T‑530/21
Pierre Lannier
κατά
Γραφείου Διανοητικής Ιδιοκτησίας της Ευρωπαϊκής Ένωσης
Απόφαση του Γενικού Δικαστηρίου (δέκατο τμήμα) της 14ης Δεκεμβρίου 2022
«Σήμα της Ευρωπαϊκής Ένωσης – Διαδικασία ανακοπής – Αίτηση καταχωρίσεως εικονιστικού σήματος της Ευρωπαϊκής Ένωσης που απεικονίζει επάλληλα τα κεφαλαία γράμματα “P” και “L” – Προγενέστερο εικονιστικό σήμα της Ευρωπαϊκής Ένωσης που απεικονίζει κατοπτρισμένο συνδυασμό των επάλληλων κεφαλαίων γραμμάτων “P” και “L” – Παραδεκτό της προσφυγής ενώπιον του τμήματος προσφυγών – Ενεργητική νομιμοποίηση – Σχετικός λόγος απαραδέκτου – Κίνδυνος συγχύσεως – Άρθρο 8, παράγραφος 1, στοιχείο βʹ, του κανονισμού (ΕΚ) 207/2009 [νυν άρθρο 8, παράγραφος 1, στοιχείο βʹ, του κανονισμού (ΕΕ) 2017/1001]»
Σήμα της Ευρωπαϊκής Ένωσης – Διαδικασία προσφυγής – Προσφυγή κατά αποφάσεως του τμήματος ανακοπών του Γραφείου – Μη ορθός προσδιορισμός του προσφεύγοντος στο δικόγραφο της προσφυγής – Πλημμέλεια δυνάμενη να διορθωθεί
(Κανονισμός 2017/1001 του Ευρωπαϊκού Κοινοβουλίου και του Συμβουλίου, άρθρο 68 § 1· κανονισμός 2018/625 της Επιτροπής, άρθρα 2 § 1_στοιχείο βʹ, 21 § 1_στοιχείο αʹ, και 23 § 1, στοιχείο γʹ)
(βλ. σκέψεις 31, 34-40)
Σήμα της Ευρωπαϊκής Ένωσης – Διαδικασία προσφυγής – Πρόσωπα δυνάμενα να ασκήσουν την προσφυγή και να είναι διάδικοι στη διαδικασία – Πρόσωπα τα οποία αφορά απόφαση που δεν κάνει δεκτά τα αιτήματά τους – Διάδοχος της εταιρίας που έχει ασκήσει ανακοπή και είναι δικαιούχος του προγενέστερου σήματος κατά την ημερομηνία άσκησης της προσφυγής – Περιλαμβάνεται
(Κανονισμός 2017/1001 του Ευρωπαϊκού Κοινοβουλίου και του Συμβουλίου, άρθρο 67)
(βλ. σκέψεις 46, 47)
Σύνοψη
Στις 13 Δεκεμβρίου 2016 η Pierre Lannier υπέβαλε αίτηση καταχώρισης ως σήματος της Ευρωπαϊκής, Ένωσης εικονιστικού σήματος που απεικονίζει επάλληλα τα κεφαλαία γράμματα «P» και «L».
Το 2017 η Pierre Lang Europe Handelsges.m.b.H. άσκησε ανακοπή κατά της καταχωρίσεως του επίμαχου σήματος, υποστηρίζοντας ότι υφίστατο κίνδυνος συγχύσεως (
1
). Η ως άνω ανακοπή απορρίφθηκε στο σύνολό της από το τμήμα ανακοπών του Γραφείου Διανοητικής Ιδιοκτησίας της Ευρωπαϊκής Ένωσης (EUIPO) το 2020. Κατά τη διάρκεια της εν λόγω διαδικασίας, η Pierre Lang Europe Handelsges.m.b.H. αποκτήθηκε από την Pierre Lang Trading GmbH.
Το τμήμα προσφυγών του EUIPO, αφού έκρινε παραδεκτή την προσφυγή, ακύρωσε την απόφαση του τμήματος ανακοπών και έκανε δεκτή την ανακοπή. Συγκεκριμένα, στην προσφυγή κατά της απόφασης του τμήματος ανακοπών που ασκήθηκε ενώπιον του τμήματος προσφυγών αναγραφόταν η επωνυμία Pierre Lang Europe Handelsges.m.b.H. Αντιθέτως, επί του υπομνήματος που εκθέτει τους λόγους της προσφυγής αναγραφόταν η επωνυμία Pierre Lang Europe Ges.m.b.H. Διαπιστώνοντας ότι στο υπόμνημα αναγραφόταν εταιρική επωνυμία διαφορετική από την καταχωρισθείσα στο μητρώο, η γραμματεία των τμημάτων προσφυγών ζήτησε από την ασκήσασα την προσφυγή να υποβάλει παρατηρήσεις σχετικά. Το εν λόγω σφάλμα διορθώθηκε από την Pierre Lang Trading GmbH υπό την ιδιότητά της ως διαδόχου της εταιρίας που είχε ασκήσει την ανακοπή (
2
).
Αποφαινόμενο επί προσφυγής της Pierre Lannier, το Γενικό Δικαστήριο την απορρίπτει και εξετάζει, για πρώτη φορά, τις έννομες συνέπειες της μη καταχωρίσεως μεταβιβάσεως σήματος της Ευρωπαϊκής Ένωσης στο μητρώο του EUIPO επί της δυνατότητας του νέου ιδιοκτήτη του σήματος να συνεχίσει τη διαδικασία ανακοπής ενώπιον του τμήματος προσφυγών. Επιπροσθέτως, το Γενικό Δικαστήριο εξετάζει τη δυνατότητα διόρθωσης της επωνυμίας που έχει εσφαλμένως αναγραφεί στο δικόγραφο της προσφυγής ενώπιον του τμήματος προσφυγών, καθώς και στο υπόμνημα με τους λόγους της προσφυγής.
Εκτίμηση του Γενικού Δικαστηρίου
Κατ’ αρχάς, το Γενικό Δικαστήριο υπενθυμίζει ότι το δικόγραφο της προσφυγής πρέπει να περιλαμβάνει το όνομα του προσφεύγοντος ενώπιον του τμήματος προσφυγών (
3
). Εφόσον το δικόγραφο της προσφυγής δεν πληροί τις προβλεπόμενες προϋποθέσεις (
4
), το τμήμα προσφυγών πρέπει να απορρίψει την προσφυγή ως απαράδεκτη εάν η προσφεύγουσα, παρότι ενημερώθηκε σχετικά, δεν θεράπευσε την πλημμέλεια εντός της ταχθείσας προθεσμίας.
Εν συνεχεία, το Γενικό Δικαστήριο διευκρινίζει ότι ο εσφαλμένος προσδιορισμός της προσφεύγουσας στο δικόγραφο της προσφυγής συνιστά πλημμέλεια δυνάμενη να διορθωθεί (
5
).
Εν προκειμένω, η Pierre Lang Trading GmbH απέδειξε ότι ήταν ο δικαιούχος του προγενέστερου σήματος κατά τον χρόνο άσκησης της προσφυγής ενώπιον του τμήματος προσφυγών. Επιπροσθέτως, διόρθωσε το δικόγραφο της προσφυγής εντός της ταχθείσας προθεσμίας. Επομένως, το Γενικό Δικαστήριο διαπιστώνει ότι η απάντηση που δόθηκε στο EUIPO ήταν ικανοποιητική και ότι διορθώθηκε το δικόγραφο της προσφυγής.
Τέλος, όσον αφορά τη δυνατότητα της Pierre Lang Trading GmbH να συνεχίσει τη διαδικασία ανακοπής στο στάδιο της προσφυγής ενώπιον του τμήματος προσφυγών, το Γενικό Δικαστήριο τονίζει, αφενός, ότι οι παρατηρήσεις που υπέβαλε και οι αποδείξεις που προσκόμισε προς στήριξή τους ήταν επαρκείς ώστε να είναι το τμήμα προσφυγών σε θέση να αποφανθεί επί του παραδεκτού της προσφυγής. Αφετέρου, η Pierre Lang Trading GmbH, ως διάδοχος της επιχείρησης που είχε ασκήσει την ως άνω ανακοπή και ως δικαιούχος του προγενέστερου σήματος κατά την ημερομηνία άσκησης της προσφυγής, σαφώς θιγόταν από την απόφαση του τμήματος ανακοπών και μπορούσε, κατά συνέπεια, να ασκήσει προσφυγή κατά της εν λόγω απόφασης.
(
1
)	Κατά την έννοια του άρθρου 8, παράγραφος 1, στοιχείο βʹ, του κανονισμού (ΕΚ) 207/2009 του Συμβουλίου, της 26ης Φεβρουαρίου 2009, για το σήμα της Ευρωπαϊκής Ένωσης (ΕΕ 2009, L 78, σ. 1).
(
2
)	Δυνάμει των άρθρων 21, παράγραφος 1, στοιχείο αʹ, και 23, παράγραφος 1, στοιχείο γʹ, του κατ’ εξουσιοδότηση κανονισμού (ΕΕ) 2018/625 της Επιτροπής, της 5ης Μαρτίου 2018, για τη συμπλήρωση του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου για το σήμα της Ευρωπαϊκής Ένωσης και για την κατάργηση του κατ’ εξουσιοδότηση κανονισμού (ΕΕ) 2017/1430 (ΕΕ 2018, L 104, σ. 1).
(
3
)	Το όνομα του προσφεύγοντος πρέπει να εμφανίζεται υπό τη μορφή που προβλέπεται στο άρθρο 2, παράγραφος 1, στοιχείο βʹ, του εκτελεστικού κανονισμού (ΕΕ) 2018/626 της Επιτροπής, της 5ης Μαρτίου 2018_για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου για το σήμα της Ευρωπαϊκής Ένωσης, και για την κατάργηση του εκτελεστικού κανονισμού (ΕΕ) 2017/1431 της Επιτροπής (ΕΕ 2018, L 104, σ. 37).
(
4
)	Άρθρο 21, παράγραφος 1, στοιχείο αʹ, του κανονισμού 2018/625.
(
5
)	Δυνάμει των άρθρων 2, παράγραφος 1, στοιχείο βʹ, 21, παράγραφος 1, στοιχείο αʹ, και 23, παράγραφος 1, στοιχείο γʹ, του κατ’ εξουσιοδότηση κανονισμού 2018/625, καθώς και του άρθρου 68, παράγραφος 1, του κανονισμού (ΕΕ) 2017/1001 του Ευρωπαϊκού Συμβουλίου και του Κοινοβουλίου, της 14ης Ιουνίου 2017, για το σήμα της Ευρωπαϊκής Ένωσης (ΕΕ 2017, L 154, σ. 1).